ปลัดกระทรวงทรัพย์ฯ ติดตามสถานการณ์เต่ามะเฟืองขึ้นวางไข่บนหาดคึกคัก
เผยแพร่: 16 ม.ค. 2562 17:30 ปรับปรุง: 16 ม.ค. 2562 17:47 โดย: ผู้จัดการออนไลน์
พังงา - ปลัดกระทรวงทรัพย์ฯ ตรวจเยี่ยมศูนย์เฝ้าระวังและติดตามสถานการณ์เต่ามะเฟือง ขึ้นวางไข่บนหาดคึกคัก พร้อมชื่นชมชาวประมงที่ช่วยเหลือเต่ามะเฟืองที่ติดอวน
วันนี้ (16 ม.ค.) ดร.วิจารย์ สิมาฉายา ปลัดกระทรวงทรัพยากรธรรมชาติและสิ่งแวดล้อม พร้อมด้วย นายจตุพร บุรุษพัฒน์ อธิบดีกรมอุทยานแห่งชาติ สัตว์ป่า และพันธุ์พืช นายพีระ เพชรพาณิชย์ รองประธานสภาอุตสาหกรรมแห่งประเทศไทย นายกิจก้อง ตันติจรัสวโรดม ประธานสภาอุตสาหกรรมภาคใต้ นายบุญชู แพใหญ่ นายกสมาคมเรือประมง จ.พังงา และคณะ ตรวจเยี่ยมศูนย์เฝ้าระวังและติดตามสถานการณ์เต่ามะเฟือง ชายหาดคึกคัก อ.ตะกั่วป่า และชายหาดท่าไทร อ.ท้ายเหมือง จ.พังงา พร้อมให้กำลังใจเจ้าหน้าที่เฝ้าไข่เต่าทั้ง 3 รัง
ดร.วิจารย์ สิมาฉายา กล่าวว่า วันนี้ได้มาตรวจเยี่ยมศูนย์เฝ้าระวังและติดตามสถานการณ์เต่ามะเฟืองทั้ง 2 จุด เป็นที่น่ายินดีที่เต่ามะเฟืองขึ้นมาวางไข่ สิ่งนี้ก็เป็นผลพวงจากการที่กระทรวงทรัพยากรธรรมชาติและสิ่งแวดล้อม ร่วมกับกรมทรัพยากรทางทะเลและชายฝั่ง รณรงค์ให้ประชาชนงดทิ้งขยะ โดยเฉพาะพลาสติกที่มีผลต่อสัตว์น้ำโดยตรง และทำให้สัตว์น้ำเสียชีวิตจำนวนมาก
อย่างไรก็ตาม โอกาสที่ไข่เต่าจะรอดก็น้อย ดังนั้น เราต้องช่วยกันดูแล ทั้งนี้ ต้องขอบคุณพี่น้องชาวพังงา ผู้ประกอบการ ที่ช่วยกันดูแล และที่สำคัญต้องขอบคุณพี่น้องชาวประมงในพื้นที่ที่ออกทำการประมงแล้วติดเต่ามะเฟืองขึ้นมา พร้อมช่วยกันนำกลับสู่ท้องทะเล